**Išduotas statybą leidžiantis dokumentas susisiekimo infrastruktūros gerinimo projektui Gerosios Vilties ir Geležinio Vilko gatvėse, šalia planuojamo daugiafunkcinio komplekso „Akropolis Vingis“ Vilniuje**

**Vilniaus miesto savivaldybė išdavė statybą leidžiantį dokumentą susisiekimo infrastruktūros gerinimo projektui, kurį numatyta įgyvendinti šalia Vilkpėdės rajone planuojamo daugiafunkcinio komplekso „Akropolis Vingis“. Projektas apima sprendinius, kurie bus įgyvendinti dabartinėje Gerosios Vilties ir Geležinio Vilko gatvių sankryžoje.**

„Tai paskutinis statybą leidžiantis dokumentas, kurio laukėme vystant daugiafunkcinį kompleksą „Akropolis Vingis“. Atsižvelgdami į šio projekto kompleksiškumą bei mastą, nuosekliai įgyvendiname suplanuotus žingsnius, reikalingus tolesniam komplekso „Akropolis Vingis“ vystymui - atnaujiname projekto biudžetą, įvertinsime finansavimo galimybes. Apie tolesnę projekto eigą visuomenę informuosime, kai tik turėsime svarbių naujienų“, – sako „Akropolis Group“ direktorė ir valdybos narė Gabrielė Sapon.

Vilniaus miesto savivaldybė statybą leidžiantį dokumentą daugiafunkciniam kompleksui „Akropolis Vingis“ išdavė 2024 metų rugpjūtį.

**Didesnis eismo pralaidumas ir saugumas**

Įgyvendinant Gerosios Vilties ir Geležinio Vilko g. infrastruktūros gerinimo projektą numatyta iš esmės pertvarkyti šių gatvių sankryžą. Numatoma Gerosios Vilties g. pradžioje, ties Geležinio Vilko g., įrengti žiedinę sankryžą, o po Geležinio Vilko g. – požeminį įvažiavimą į daugiafunkcinio komplekso požeminę automobilių stovėjimo aikštelę ir modernią požeminę pėsčiųjų bei dviračių perėją, taip pat papildomą kairio posūkio juostą iš Gerosios Vilties g. į Savanorių pr..

Įgyvendinus suplanuotus sprendinius Gerosios Vilties ir Geležinio Vilko gatvių sankryža taps nepertraukiamo eismo. Tai turėtų padidinti eismo pralaidumą ir užtikrinti saugų bei patogų susisiekimą visiems eismo dalyviams – pėstiesiems, dviratininkams ir vairuotojams.

Požeminė pėstiesiems ir dviratininkams skirta perėja po Geležinio Vilko g. taps modernia, patogia ir gyva jungtimi tarp Naujamiesčio ir Vingio parko.

**Aplinkinei infrastruktūrai gerinti – trys projektai**

Projektuojant „Akropolis Vingis“ iš viso parengti trys susisiekimo infrastruktūros gerinimo projektai, kurie yra neatsiejama kvartalo dalis. Projektai apima infrastruktūros sprendinius, numatomus įgyvendinti Eigulių, Geležinio Vilko, Gerosios Vilties ir M. K. Čiurlionio gatvėse. Visi jie parengti glaudžiai bendradarbiaujant su Vilniaus miesto savivaldybės ekspertais, atsižvelgiant į jų rekomendacijas bei pastabas.

Dviejų iš šių projektų projektiniai pasiūlymai visuomenei buvo pristatyti 2023 metų sausį, savivaldybė projektiniams pasiūlymams pritarė tų pačių metų pavasarį. Eigulių g. projektui Vilniaus miesto savivaldybė statybas leidžiantį dokumentą išdavė 2024 metų lapkritį, o Gerosios Vilties ir Geležinio Vilko g. – šių metų gegužę.

Dalis eismo infrastuktūros gerinimo sprendinių jau įgyvendinami – vadovaujantis atskirai projektui išduotu statybas leidžiančiu dokumentu baigiama tiesti ties vystomo sklypo pakraščiu esanti Eigulių gatvės atkarpa, per kurią bus užtikrintas patogus patekimas į „Akropolis Vingis“ kaimynystėje bendrovės „Galio group“ vystomą daugiabučių kvartalą „reVINGIS“.

Visi viešosios infrastruktūros gerinimo darbai įgyvendinami projekto „Akropolis Vingis“ vystytojo lėšomis. Remiantis galiojančiais teisės aktais leidimas daugiafunkcinio komplekso eksploatavimui galės būti išduotas tik vystytojui pilnai užbaigus infrastruktūros gerinimo projektų įgyvendinimą.

Buvusioje pramoninėje teritorijoje iškilsiančiame daugiafunkciniame komplekse „Akropolis Vingis“ veiks prekybos ir paslaugų teikimo bei rekreacijos erdvės, 2500 sėdimų vietų arba iki 4000 stovimų vietų koncertų salė, maisto halė, konferencijų bei kino centrai, biurai ir ilgalaikei gyvenamajai nuomai skirti apartamentai. Komplekse numatyta įrengti apie 4500 automobilių stovėjimo vietų.

Kvartalo teritorijoje prioritetas bus teikiamas patogiam pėsčiųjų ir dviratininkų judėjimui, čia numatyta įrengti naujus dviračių bei pėsčiųjų takus. Taip pat numatyta įrengti rekreacinių ir poilsio zonų, dalis jų suprojektuota ant daugiafunkcio komplekso stogo.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. „Akropolis Group“ valdomos įmonės Lietuvoje valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Alfa“ ir „Akropole Riga“ Rygoje.*

**Daugiau informacijos:**

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*